सहवाग और वार्नर के तूफान से दिल्ली जीती  
दिल्ली की टीम की पांच मैचों में यह दूसरी जीत है जबकि जीत की हैट्रिक बनाकर यहां पहुंची किंग्स इलेवन की इतने ही मैचों में यह दूसरी हार है।
कप्तान वीरेंद्र सहवाग और डेविड वार्नर के दमदार अर्द्धशतकों की बदौलत दिल्ली डेयरडेविल्स ने इंडियन प्रीमियर लीग मैच में 29 रन की जीत के साथ किंग्स इलेवन पंजाब के विजयी अभियान पर रोक लगाते हुए दूसरी जीत दर्ज की।  सहवाग (77) और वार्नर (77) के बीच पहले विकेट की रिकॉर्ड 146 रन की साझेदारी से डेयरडेविल्स ने चार विकेट पर 231 रन का विशाल स्कोर खड़ा किया जिसके जवाब में किंग्स इलेवन टीम पंजाब शान मार्श (95) की जानदार पारी के बावजूद छह विकेट पर 202 रन ही बना सकी। मार्श ने 46 गेंद की अपनी पारी में नौ चौके और छह छक्के जड़े। सहवाग ने पंजाब की पारी के दौरान तीन कैच भी लपके।  इससे पहले सहवाग ने सिर्फ 35 गेंद में आठ चौके और चार छक्के जड़े जबकि वार्नर ने 48 गेंद का सामना करते हुए सात चौके और चार छक्के मारे। इन दोनों की दमदार पारी की मदद से दिल्ली की टीम आईपीएल चार का अब तक का सबसे बड़ा स्कोर खड़ा करने में सफल रही। यह आईपीएल इतिहास का तीसरा सबसे बड़ा स्कोर भी है।  दिल्ली की टीम की पांच मैचों में यह दूसरी जीत है जबकि जीत की हैट्रिक बनाकर यहां पहुंची किंग्स इलेवन की इतने ही मैचों में यह दूसरी हार है।  लक्ष्य का पीछा करने उतरी पंजाब की टीम भाग्यशाली रही जब पारी की दूसरी ही गेंद पर विकेटकीपर नमन ओझा ने गिलक्रिस्ट का कैच छोड़ दिया। इस मौके पर दुर्भाग्यशाली गेंदबाज मोर्ने मोर्कल रहे। बेहतरीन फार्म में चल रहे पाल वलथाटी ने इरफान पठान पर लगातार दो छक्के जड़े लेकिन वह इसी गेंदबाज के अगले ओवर में शार्ट गेंद को पुल करने के प्रयास में प्वाइंट पर योगेश नागर को कैच दे बैठे।